als_Latn dik_Latn sag_Latn
Pamjet që po shihni nuk janë nga punimet e ekspeditave të arkeologëve, por kafka dhe eshtra të tjera të vdekurish që kanë dalë në sipërfaqe nga varrezat e fshatit Mërtiraj në komunën Vllahinë të Vlorës. Një kompani që kryen kërkim për naftë në këtë zonë ka hapur 3 vjet më parë një rrugë provizore afër varrezave të fshatit, por kohë pas kohe si pasojë e erozionit dhe reshjeve rruga ka krijuar shembje dhe i është afruar territorit të prehen të parët e këtij fshati. Banorët kanë kërkuar disa herë marrjen e masave për shmangien e kësaj ngjarje, por ditët e fundit ajo që pritej ndodhi dhe skelete kufomash kanë dalë nga nëntoka në sipërfaqe. Kryetari I komunës Vllahinë Gezim Hoxha, i kontaktuar me telefon nga Vizion Plus, tha se do ti kërkojë firmës që po kërkon për naftë që të marrë masa të menjëhershme për riparimin e kësaj situate jo normale, ndërkohë që komuna është në kërkim të një territori tjetër për varrezat e këtij fshati. Në fshatin Mërtiraj ka rreth 500 banorë të cilët ankohen gjithashtu për faktin se ata nuk merren në punë nga firma që kryen gërmime. Një ditë më parë ata zhvilluan një protestë për këtë qëllim, ndërkohë që nga autoritetet e firmës thanë se janë të detyruar të punësojnë specialistë në kërkime të tilla.
als_Latn